Dôvodová správa

**Všeobecná časť:**

Návrh nariadenia vlády Slovenskej republiky o odbornej spôsobilosti a zdravotnej spôsobilosti člena posádky plavidla, odborníka na prepravu cestujúcich a odborníka na skvapalnený zemný plyn (ďalej len „návrh nariadenia vlády“) je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.

V súčasnosti rieši vzdelávanie členov posádok plavidiel vnútrozemskej plavby zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov, vyhláška Ministerstva dopravy, pôšt a telekomunikácií Slovenskej republiky č. 12/2005 Z. z., ktorou sa ustanovujú podrobnosti o kvalifikačných predpokladoch, o overovaní odbornej spôsobilosti člena posádky plavidla a vodcu malého plavidla a vzory preukazov odbornej spôsobilosti členov posádky plavidla v znení neskorších predpisov a výnos Ministerstva dopravy, pôšt a telekomunikácií Slovenskej republiky č. 4052/2010/SCLVD/z.08639-M z 25. februára 2010 o minimálnych požiadavkách na zdravotnú spôsobilosť člena posádky plavidla a vodcu malého plavidla. Hlavným cieľom bolo zvýšenie bezpečnosti plavby a ochrana ľudského života tým, že sa ustanovili požiadavky týkajúce sa teoretických vedomostí, praxe aj zdravotnej spôsobilosti žiadateľov o preukaz lodného kapitána.

V týchto právnych predpisoch Slovenskej republiky sú transponované smernica Rady 91/672/EHS zo 16. decembra 1991 o vzájomnom uznávaní kapitánskych osvedčení pre prepravu tovaru a cestujúcich vnútrozemskou vodnou dopravou, vydávaných jednotlivými štátmi (Mimoriadne vydanie Ú. v. EÚ, kap. 1/zv. 4; Ú. v. EÚ L 284, 31.10.2003) a smernica Rady 96/50/ES z 23. júla 1996 o zosúladení podmienok pre získanie kapitánskych osvedčení vydávaných jednotlivými štátmi pre nákladnú a osobnú dopravu tovaru a osôb po vnútrozemských vodných cestách v spoločenstve (Mimoriadne vydanie Ú. v. EÚ, kap. 1/zv. 4; Ú. v. EÚ L 284, 31.10.2003) (ďalej len „smernice 91/672/EHS a 96/50/ES“). Tieto právne úpravy boli prvými krokmi k dosiahnutiu harmonizácie a uznávania odborných kvalifikácií členov posádok plavidiel vo vnútrozemskej plavbe a na podporu slobodnej plavby na vnútrozemských vodných cestách Európskej únie.

Cieľom novej právnej úpravy je uľahčiť mobilitu pracovnej sily v odvetví vnútrozemskej vodnej dopravy tak, že sa zabezpečí, aby bola odborná spôsobilosť kvalifikovaných pracovníkov vodnej dopravy uznávaná v celej Európskej únii. Táto iniciatíva vychádza z 19-ročných skúseností s vykonávaním smerníc 91/672/EHS a 96/50/ES, ktoré sa však obmedzujú iba na vzájomné uznávanie kapitánov pôsobiacich na vnútrozemských vodných cestách Európskej únie, okrem Rýna a jeho prítokov.

Vnútrozemská vodná doprava je nákladovo úsporný a energeticky účinný druh dopravy, ktorý by sa mohol využívať efektívnejšie na podporu cieľov Európskej únie v oblasti energetickej účinnosti, rastu a priemyselného rozvoja. Jeho prispievaniu však bránia ťažkosti súvisiace s mobilitou pracovnej sily, dlhodobo voľnými pracovnými miestami a nesúladom medzi ponúkanými a požadovanými zručnosťami, ktoré pretrvávajú napriek snahám sektora riešiť problémy na bilaterálnej a multilaterálnej úrovni. Odlišné minimálne požiadavky týkajúce sa odborných kvalifikácií v členských štátoch Európskej únie neposkytujú dostatočnú záruku pre jednotlivé krajiny, pokiaľ ide o uznávanie odborných kvalifikácií posádky z iných členských štátov, najmä z dôvodu, že odborná spôsobilosť ovplyvňuje najmä bezpečnosť plavby.

Táto iniciatíva reaguje na dlhodobé výzvy odvetvia a členských štátov Európskej únie prehodnotiť súčasný zastaraný právny rámec a nahradiť ho moderným rámcom založeným na spôsobilosti v súlade s prístupom k uznávaniu spôsobilostí v iných druhoch dopravy.

Návrh nariadenia vlády nebude mať vplyv na rozpočet verejnej správy, vplyv na podnikateľské prostredie, sociálne vplyvy, vplyv na životné prostredie, vplyv na informatizáciu spoločnosti, vplyv na služby verejnej správy pre občana ani vplyv na manželstvo, rodičovstvo a rodinu.

Návrh nariadenia vlády je v súlade s ústavou, s ústavnými zákonmi a nálezmi ústavného súdu, s inými zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná (Dohovor o režime plavby na Dunaji, Európska dohoda o medzinárodnej preprave nebezpečného tovaru po vnútrozemských vodných cestách (ADN) ) a s právom Európskej únie.